Sosiaalialan työntekijöiden suita tukitaan, ja se on suuri ongelma

Sosiaalialan asiakkaita ovat vanhukset, vammaiset ja lastensuojelua tarvitsevat nuoret, siis ne, joiden ääntä julkisessa keskustelussa harvoin kuullaan. Jos heidän palveluissaan on pulmia, työntekijöiden on saatava puhua asiasta.

­

Tuhoathan nämä sähköpostit mahdolli­simman pian, kysyi lähteeni pari kuukautta sitten. Toinen varmisti kolmeen kertaan, ettei hänen nimensä tai työpaikkansa paljastu, kun juttua tehdään.

Tässä ei ole mitään erikoista. Jotkin jutut vaativat sitä, että lähteet saavat olla nimettömiä. Silloin on usein kyse joko arkaluonteisista yksityiselämän asioista tai salassa pysyneiden epäkohtien paljastamisesta, jopa laittomuuksista.